《赠天台遇仙翁》
宋代·何梦桂

天台华顶飞丹霞，飞梁绝壁仙人家。
刘郎归去不复返，千年药径生蠙蛙。
老翁家住山谷口，入山往往逢青华。
授之长生不死药，山头采采札与砂。
炼养火鼎成黄芽，日虀蔓菁饭胡麻。
方瞳丹颊生鼎花，犹为人世忧龙蛇。
下游汗漫周八遐，手持药管青牛车。
更资易数余齿牙，占步祸福百不差。
朅来访我一舍蜗，剧谈世事长吁嗟。
我语君，君试听，
劝君不用六十四卦推天星。但原得君肘后之丹经，
普度百万亿生灵。君不见安期生、李少君，
一匕神楼生羽翎。入无间，
升苍冥。造物虽有数，
不能囿无形。人人绝粒餐琼英，
免堕颠崖受苦辛。

作者简介：淳安人，生卒年均不详，约宋度宗咸淳中前后在世。咸淳元年，（公元一二六五年）进士，为太常博士，历监察御史官，大理寺卿。引疾去，筑室小酉源。元至元中，屡召不起，终于家。梦桂精于易，著有易衍及中庸，致用。